ຜູ້ນໍາກຸ່ມ ອາລກາອິດາ ສະໜັບສະໜຸນ ການລຸກຮືຂຶ້ນ ຕໍ່ຕ້ານລັດຖະບານຊີເຣຍ
ນາຍ Zawahiri ​ໄດ້​ຮຽກຮ້ອງ​ໄປຍັງ ຊາວ​ມຸສລິ​ມ​ ໃນ​​ເທີກີ, ອີຣັກ, ຈໍ​ແດນ​ແລະ​ເລ​ບາ​ນອນ ​ໃຫ້​ສະໜັບສະໜຸນ​ພວກ​ກະບົດ​ໃນຊີ​ເຣຍ.
ນາຍ Ayman al-Zawahiri ຜູ້ນໍາກຸ່ມ ອາລກາອິດາ ໄດ້ໃຫ້ການສະໜັບສະໜຸນຕໍ່ການລຸກ ຮືຂຶ້ນຂອງປະຊາຊົນຊີເຣຍຕໍ່ຕ້ານລັດຖະບານປະທານາທິບໍດີ Bashar al-Assad ນັ້ນ ໃນຮູບວີດີໂອທີ່ນໍາອອກເຜີຍແຜ່ທາງເວັບໄຊ້ທ໌ອິສະລາມແຫ່ງນຶ່ງ ນາຍ Zawahiri ໄດ້ຮຽກ ຮ້ອງໃຫ້ຊາວມຸສລິມ ໃນເທີກີ, ອີຣັກ, ຈໍແດນແລະເລບານອນ ໃຫ້ສະໜັບສະໜຸນພວກກະ ບົດຊີເຣຍ ນອກນີ້ ຜູ້ກ່ຽວຍັງໄດ້ຮຽກຮ້ອງເຊ່ນກັນ ບໍ່ໃຫ້ຊາວຊີເຣຍກາງຕໍ່ອາໄສຝ່າຍຕາເວັນຕົກ ຫລື ພວກລັດຖະບານອາຫຣັບຕ່າງໆນັ້ນ ນາຍ Zawahiri ນັ່ງຢູ່ໃກ້ໆກັບຜ້າກັ້ງສີຂຽວ ໃນວີດີໂອດັ່ງກ່າວທີ່ຍາວ 8 ນາທີ ຊຶ່ງມີຊື່ວ່າ: “ຈົ່ງກ້າວໄປຂ້າງໜ້າ ພວກສິງໂຕຂອງຊີເຣຍ ” ນາຍ Zawahiri ຂຶ້ນມາເປັນຜູ້ບັນຊາການເຄືອຂ່າຍ ອາລກາອິດາຫລັງຈາກນາຍໂອຊາມາ ບິນ ລາເດັນ ຖືກສັງຫານໂດຍກໍາລັງພິເສດຂອງສະຫະລັດ ໃນການບຸກເຂົ້າໂຈມຕີບ່ອນລີ້ ຊ່ອນຂອງຜູ້ກ່ຽວທີ່ປາກິສຖານໃນເດືອນພຶດສະພາ ປີຜ່ານມາ ໃນສັບປະດາແລ້ວນີ້ ນາຍ Zawahiri ກໍໄດ້ປາກົດໂຕຢູ່ໃນວີດີໂອອີກອັນນຶ່ງ ເພື່ອປະກາດ ໃຫ້ຮູ້ວ່າ ກຸ່ມຫົວຮຸນແຮງ al-Shabab ທີ່ມີຖານປະຕິບັດງານຢູ່ໃນໂຊມາເລຍ ໄດ້ເຂົ້າມາ ຮ່ວມກັບເຄືອຂ່າຍກໍ່ການຮ້າຍຂອງຕົນແລ້ວ ກຸ່ມ Al-Shabab ໄດ້ປະກາດໃຫ້ຮູ້ກ່ອນໜ້ານີ້ແລ້ວວ່າ ຕົນເຂົ້າຂ້າງກັບເຄືອຂ່າຍ ອາລ ກາອິດາ ແລະໃນເດືອນມິຖຸນາປີຜ່ານມານີ້ ກໍໄດ້ໃຫ້ຄໍາໜັ້ນສັນຍາ ທີ່ຈະຈົງຮັກພັກດີຕໍ່ ນາຍ Zawahiri ສະຫະລັດໄດ້ລະບຸ ກຸ່ມ al-Shabab ວ່າເປັນກຸ່ມກໍ່ການຮ້າຍ